Nos magister Humbertus officialis et canonicus Eduensis, notum facimus presentibus et futuris, quod Galterus de Santenay et Guillermus dictus Roboz, domicelli, coram nobis laudaverunt et concesserunt viro venerabili et discreto, Ansello, decano Eduensi, et ejus mandato empcionem domus cujusdam, sitte apud Sanctum Pancracium, que appellatur domus Stephani Coqui, quam domum cum cellario et appendiciis ejusdem domus dictus decanus emit a Galtero Lavandier, pro viginti quinque libris Dyvionensium, que domus cum dictis appendiciis ejusdem est de censiva dictorum domicellorum, ut ipsi asserunt domicelli. In cujus rei testimonium, ad preces et instanciam dictorum presentibus litteris sigillum curie Eduensis duximus apponendum. Datum Edue, anno Domini Mº CCº quadragesimo quinto, die martis proxima post octabas Pentecostes, mense junio.